- Markus
- ←
- 1
- →

Markus
Riy makpesiay la'a ululu de riwra riy id mak kwawa Markus ed mak khorta puka di. Markus di nhi'inde nor wutga Petrus rla pa rakot nohora Uplerlawna Kot Kalwiedni-Paitiotni la'a meni-meni. Noma Markus nhorat targa Petrus lirni de la'a Puka di ralamni. Enakot nohora Yesus hihi'ini-yapyapni me wniatutnu-wniaye'eni. De e nwahaur nohora Yesus Nla' pa Nakot nohora Uplerlawna Kot Kalwiedni-Paitiotni la'a emkameni Uplerlawna hota Nodi plolli la'a rimormiori emeka ir Rayni (1:14-15). Enwahaur wali la'a Yesus Nodi plolli pa Nhi' kalwieda riy mak kanieni-kahniena me riy maka hegana-kawnu rhu'ru ralma. Mere ina-ama Yahudi rwayotlia Yesus me riwra rwunu-rwenna (3:6). Emkade ho'mana Yesus edon Nawlar lia kniarni mere Nakot nohora neka hota rwunu-rwenn E'a (8:11; 9:31; 10:33-34) Enla'awa Yerusalem yoma Nlernohora Uplerlawna wniarorni-wnialaini totpa Nal inonni pa Nhi'a hopopa-hegeuru hoihoi-tantiani pa Ntuwu-nhaiya rimormiori la'a do'oni-halli re (10:45). La'pa lera wotelu rlardoinla dewade Nmori owa'an la matmiatni ralamni.
Markus nhorta puka di totpena ntekal reria niwra Yesus de Ray Makamori-Kalewna maka Uplerlawna Nano'taru inhatta, de Uplerlawna A'nani Wutmueha-Laimieha (1:1,11, 24; 3:11; 5:7; 8:29; 9:7; 14:16-62; 15:39) Markus wniarorni de totpena Nhedu-ntehra ita totpena yan itawlar lia it pesiayni la'a Yesus (8:34-38; 10:29-31)
La' puk di de rakot nohora emkadille:
1. Yesus Nwaga kniarni (1:1-13)
2. Yesus Nwatutu me Ntutga plolli-mneheni la'a Galilea (1:14-6:13)
3. Riy maka Yesus ha Nwatutu-nwaye'a re rna'erit nana Yesus de Ray Makamori-Kalewna maka Uplerlawna Nano'taru inhatta onnila ramkek nana E hihi'ini-yapyapni la'a Galilea (6:14-8:30).
4. Yesus Nla'awa Yerusalem totpena rwunu-rwenn E'a la hande (8:31-10:52)
5. Yesus hihi'ini-yapyapni wniatutnu-wniaye'eni la' Yerusalem (11-13)
6. Rtorna Yesus la'pa rwunu-rwenna (14-15)
7. Yesus Nmori owa'ana (16)

1
Yohansi makharani nakot nohora Uplerlawna lirni-tunnu totpena nwahi' targa rira ihranu ralamni la Yesus maimiaini
1 La' hadi de rakot nohora Uplerlawna Kot Kalwiedni-Paitiotni maka rakot nohora Yesus Kristus, Uplerlawna A'nani. La' mulaliaini de Yohansi nwaga la kniari. 2 Enhi' emekto'a hya' ed maka makwohorulu-ktatrulu Yesaya ha nhorat targ olek wa. Yoma makwohorulu-ktatrulu Yesaya ha nhorat targa Uplerlawna lirni maka e Nakot nohora Yohansi kniarni, de Niwra:
“Mhioratreria! Hadi ed maka Aghopna. Hota Aghopna hade pa nala' ulg O'a totpena nwahyar tialan pa Omliola.* 1:2 Maleakhi 3:1
3 Hota e' de polpuolu-hawaunia la wo'orletna-kawurloini pa niwra: “Mpiahi' targa talla la Orgahi-Orha'a, mpiale'era loini-talanni!”† 1:3 Yesaya 40:3
4 Emekto'a hya'a maka Yesaya nhorat targa nohora hopopna-lili'iru de, emkade pa Yohansi maka kharani riy nhar lia wo'orletna-kawurloini. Yohansi nhaun pa niwra: “Hoi! Mhioitio'ora-mtiahnei dioinia do'omi-halmi re pa mai pia rharan miy ee! Totpena hota Uplerlawna Namou-nawitan miy lia do'omi-halmi!” 5 Riy rahu rehi rwatiawua Yerusalem, me Yudea liewnu rriw niana pa rmai pia ratlin la Yohansi ha nakotkota. Noka ir rakota plele'er momuoga do'oni-halli re, ne Yohansi nharania re la' gerlawna Yordan. 6 Yohansi naniayarni de ra' nana la onta wullu me rewni de ra' nana la ha ulti me ya'anni-yemannu de kongoha nora gani turnu.‡ 1:6 La' ler ululu de makwohorulu-ktatrulu Eli nhi'inde nnairi naniayarni mak emkadi. 7 Lir di de Yohansi ed maka nakot niwra: “Hota Riy id mak kreh nian a'u Nmai pia klernohor a' di. Hota awue'er doin lakni wniowni ho'mana a'g edonna puar nana. 8 A' di agala gera ga gharani miy mere hota riy mak kmai die, Nala Uplerlawna Nhiwni tiy miy.§ 1:8 Ayat di la'pa rlernohora kata demi kata de emkadilla: “Hota Nnairia Uplerlawna Nhiw Lululli na Nharania miy.”
Yohansi nharania Yesus
9 Ler maka Yohansi nharanania riy de, Yesus Nmai de Nwatiawua Nasaret la Galilea. Nmai noka Yohansi nharani Yesus la gerlawna Yordan ralamni. 10 La'pa rharania la gera ralamni pa nhorwua noma Yesus Nrei lia gera aratni emkadi de, plin-plinnianama Namkeka lyanti nahniarti ne Uplerlawna Nhiw Lululli Nerun de emolmolla ma'nu lmo'ma maru (merpati) pa ntai lia wawannu. 11 Noma ratlin de Uplerlawna Nhar lirni la'a lyanti Niwra: “O' de A A'nu mak Asiayni inhatti. O' ed maka kla' nana A ralmu.”
Hegana amlawanni nta'aga Yesus
12 Nhor nioma Uplerlawna Nhiwni Nodia Yesus pa Nla'awa wo'orletna-kawurloini. 13 La wo'orletna-kawurloini de Yesus Nor wutga pora-dawra, ne hegana amlawanni nta' niana la lera-mela terampwogata. Mere Uplerlawna hopopanni re rma ramkek la E'a.
Yesus Npolga makahaka i'na-ya'ana riy wogata
14 La'pa rtoran nana Yohanis wa pa rkenia la roma nhio'la ralamni dewade Yesus Nla'awa la Galilea lowanni pa Nakot nohora Uplerlawna Kot Kalwiedni-Paitiotni. 15 Niwra: “Ina-nara ama-hyali, lerni ntu'tu olekwa di! Ntutu-nte' olek pa hota Uplerlawna Nodi plolli la riy emeka ir Rayni. Pede mhioitio'or doini-mtiahnei dioini do'omi-halmi ne, mpiesiaya Uplerlawna Kot Kalwiedni-Paitiotni.” 16 La'pa lera ida ne Yesus Nala' lola danau aratni la Galilea dewade Namkek nana Simon nor hyalli Andarias ratialtial reria i'na la'a danau de, yoma hare kniarni hade. 17 Noma Yesus Nakot la re: “Ee, ma mliernohor A'g ee! Mai pia Awuatut miy totpena la' emkameni la miy mitial reri i'na la dodo'ondi, de hota emkade wal pia mihak rimormiori totpena hota rpesiay mai A'u.” 18 Noma rleretniekla rteman taru tialli, ne rlernohora Yesus.
19 Yesus Nodi liarni noma Namkek nana riy id nanni Yakowsi nor hyalli Yohansi e rwalola tiala la puounu ralamni. 20 Plet pa Yesus Npolga re Niwra: “Mmiai ee!” Noma raltarga amni Sebedeus la puounu ralamni na'itar wutu Sebedeus hopopanni-lili'irnu re, ne irrora rla rlernohora Yesus lidanni de.
Yesus Nodi plolli pa Nhokar gota hegana-kawnu, yatni-rha'ani
21 Nhor nioma rla'awa la leta Kapernaum. La'pa Sabat lerni, maka Yahudi re edonna rkar lia, ntutu-nte'ewa, dewade Yesus Nla'awa la gen miaka Yahudi nhi'inde rhi' kreini-iskolli pa Nwatut lia hande. 22 Riy rwer rer wiawni la wniatutnu-wniaye'eni de, yoma Nodi plolli (wibawa) pa Nwatutu. Pede wniatutnu de ematia'a makwatutu-kwaye'a agama Yahudi wniatutnu. 23 La'a gen miaka nhi'inde Yahudi rhi' kreini-iskolli la, de riy ida maka hegana nhu'ru ralma. Nhaunu-nhaunu pa niwra: 24 “Yesus Nasartu ne! Hota Omhi' nan emkameni mai ami oo! Ommuai pia mpieyat ami? A'g e gat niohora he' O'a! O' di de maran yamou-wuhur yatoha (yang suci) maka Uplerlawna Nwalir niana pa Nhopan pa Ommuai lia nohkerna wawannu!” 25 Dewade Yesus Nkamota Niwra: “Rhodal nurmu! Rhokargo'tu la'a riy di!” 26 Noma yatni-rha'ani de nkahyoi-nkada'al meman neka riy de, na'nama nhaun matmiati dewade nhargot meman la ralamni. 27 Riy honona rwer rer wiawni pa idma nakot la ida riwra: “Wniatut warwuaru hya'a eda dina? Naltier die Nodi plolli-ntaryatnu pa Nwatutu. Ne la'pa Nhokargota hegana-kawnu, yatni-rha'ani mana, ratlina-ratailla pa rlergota!” 28 La' hade pede pleta-plet pa Yesus kotni-nanni ema reyapie'era la Galilea uhunu-ewatni-ewatni-lahwani.
Yesus Nhi' kalwieda riy rahu mak kanieni
29 La'pa rhoitio'or la gen id maka Yahudi re rhi' kreini-iskolli de, noma Yesus Nora Yakowsi me Yohansi rodi liarni la Simon nora Andarias likatni. 30 La' de Simon yananni entepartarlia yanina yoma temni npahna, noma rakot nohora patke' de mehrani la Yesus. 31 Pede Yesus Nla Nwakriania patke' de yanin genni, na'nama Nte'la la patke' de limni pa Nwagamata, dewade nnienni de nmolu. Noma nla nwahi'a-nwayodia ya'ana-yemun pa honona ra'ana-remnia. 32 La'pa lera ntuinia, dewade rodia riy honona mak kamehra me maka hegana ha nhu'ru ralma pa rla'awa Yesus. 33 Rirahu re rmai lia likit de pa rawok la nhiari gaini. 34 Noma Yesus Nhi'a riy harahu pa rkalwied la nnieni-nhiena, mehra-mau, me Nhokar dodioinia hegana-kawnu, yatni-rha'ani liawanni. Edon Nhur niohora hegana-kawnu re pa raltieri yoma rat niohora de Ray Makamori-Kalewna maka Uplerlawna Nano'targa E inhatta.
Yesus Nla Nakot nohora Uplerlawna Kot Kalwiedni
35 Repreparrer mia'ta, mela loka-lak ma'ta de, Yesus Namat pa Nla'awa tio'ora. Nla'awa la geni maka hgali, la'a leta to'orni na'nama Nsumbain la hande. 36 Mere Simon nora talanwalli rla rwahaka. 37 La'pa rwatrom nana dewade rakot la riwra: “Rirahu e rahak O'a.” 38 Yesus Nwahla re Niwra: “Mai pia tokur geni dom to'a, tla'a let mak rehgorgoru re, totpena la' hande mana A'ukot nohora Uplerlawna Kot Kalwiedni-Paitiotni yala'ani, yoma maka katota-kariei pede Amuai olekwa di, de A'ukot nohora Kot Kalwieda-Paitiota della leta honona re.” 39 Noma la'pa Nala' doinia Galilea uhunu-ewatni-ewatni-lahwani, me Nakot nohora Uplerlawna lir kalwiedni-paitiotni la roma-lewu maka Yahudi re rhi' kreini-iskolli, ne Nhokar dodioinia hegana-kawnu mak khu'ru ralma riy.
Yesus Nhi' kalwieda maka ulityata-temyata (lepra) ida
40 Lera ida ne riy mak kanieni ulityata-temyata nmai noma nwaltior tar lia Yesus gaini ralamni na'nama nwak la niwra: “Amee! Mtiulan mai a'u. Agat niohora de Omuodi plolli pa Mhi' kalwied nan a'u, hornama Ompuayow nohora a wakwa'ku di.”** 1:40 La'pa makden Yahudi re rlernan nnieni ulityata-temyata (lepra) de ta'en niana ror riy dom to'a rwahauru mere rmemeh'a rden la' gen ida, ne ta'en niana rla'a Uplerlawna roma kreini nayanni pa rkola tieru-rawur nehla. La' hade pede la'pa rkalwied olekaw de rla'a imam-imam re totpena ramkek nan ir kalwiedni totpena hota ror riy dom to'a rwahauru owa'ana ne hota rla' owa'an la Uplerlawna roma kreini ralamni. 41 Yesus Nsaynia riy de pede Nran limni pa Nteman la riy de pa Nakot la: “Arieiniana o wakwakmu pa omkialwied wa!” 42 Mtatan de nekpa nnienni de nmolu. 43 Noka pleta-plet pa Nhopna riy de nla'awa ne Nano' matmiat memna riy de 44 Niwra: “Hyalia, mhuoratreria! Yana mukot harilla' riy dom owa'ana. Mere mliernohora hya' maka Musa ne'era-ntatar targ oleka, de mlia'a imam ida pa mpuak la totpena namkek memna de omkialwied olekwa. Me muala limtutnu emeka Musa ha nwatut tiarg oleka de totpa riy honona rat niohora de omkialwied olek wa.” 45 Mere riy de nla'awa la'pa nwe'era Yesus hihi'ini de la he'a-he'a to'a. Hade ed mak karei pia Yesus ta'en niana Nhari wawah'a la leta-ruhuna re ralamni. Ndella leta to'orni, la'a gen miaka hgali. Mere riy rwatiawua meni-meni to' pa rma rapur temna.

- Markus
- ←
- 1
- →

*1:2 1:2 Maleakhi 3:1

†1:3 1:3 Yesaya 40:3

‡1:6 1:6 La' ler ululu de makwohorulu-ktatrulu Eli nhi'inde nnairi naniayarni mak emkadi.

§1:8 1:8 Ayat di la'pa rlernohora kata demi kata de emkadilla: “Hota Nnairia Uplerlawna Nhiw Lululli na Nharania miy.”

**1:40 1:40 La'pa makden Yahudi re rlernan nnieni ulityata-temyata (lepra) de ta'en niana ror riy dom to'a rwahauru mere rmemeh'a rden la' gen ida, ne ta'en niana rla'a Uplerlawna roma kreini nayanni pa rkola tieru-rawur nehla. La' hade pede la'pa rkalwied olekaw de rla'a imam-imam re totpena ramkek nan ir kalwiedni totpena hota ror riy dom to'a rwahauru owa'ana ne hota rla' owa'an la Uplerlawna roma kreini ralamni.

© 2005, 2014 WBT