- Puka Pianullu
- ←
- 1
- →

Puka Pianullu
Puka Pianullu di nakot nohora Uplerlawna Na'ohi-na'ara nohkerna-rai miaran di nora darta-lyanti, lera-wolla la'pa ihini-mniotni honona. Nakot nohor walia do'a-hala mak kala' ulu, pede rimormiori rler la lui-nuhru, kropna-krieutu la'pa matmiati-molmuolu. Puk di nakot nohor walia emkameni la Uplerlawna Nora rimormiori idma nla'a-nmai ida.
Puka Pianullu di de nhiakarni woru:
1. Onni (Pasal) 1-11: Nhiakra ida de nakot nohora Uplerlawna Na'ohi-na'ara noheri woru-lyanti nayanni. Nakot nohor walia Adama nora Hawa'a, Kain nora Habel, Nuh nor romni mniotni la gera ktiowru-opli nhia'a de, la'pa riy rariria rom tutul liawna la'a Babel.
2. Onni 12-20: Nhiakra woru de nakot nohora makden Israel re upni-tgarni. Israel re upni-tgarni mak kala' ulu de Abraham. Abraham nla' riy maka ha rwetwet la nanni onnila pesiayni mak karuri-ka'orat meman la Uplerlawna, pede nlernohor reria Uplerlawna lirni. Abraham na'a'na nana Isaka, Isak na'a'na nana Yakopa nora Esau (Yakopa de rwet walia la Israel). Israel na'a'na nana muanke'a riy termida wehrani woru mak kla' upa-tgara la Israel luwnu-a'nani termida wehrani woru re. Puk di nakot nohor walia Yakopa a'nani Yusup. Onnila Yusup di pede Yakopa nora upni-a'nani honona ralewna la ler maka rler la lehka-lara, la'pa ir honona rwatitin pa rla'awa Mesir.
La' Puk di ralamni de itamkeka de Uplerlawna Na'ohi-na'ara noheri woru-lyanti nayanni. Ne E' ed maka ktera-kdema hare honona. E' ed maka kukmua riy mak khi' do'a-hala me Nara'a-napalu riy mak kpesiay E'a. E' edon Nolin limni la'a riy mak kpesiay E'a mere Ntutga talan la ir mormiorni.
La' Puka di de e rakot nohor emkadille:
1. Uplerlawna Na'ohi-na'ara nohkerna-rai miaran di nora ihini-mniotni (1:1-2:25)
2. Do'a-hala mak kala' ulu nareiniande lui-nuhru, kropna-krieutu nmai lia nohkeran di (3:1-24)
3. La' Adam lerni la'pa ntutu-nte'ela Nuh lerni (4:1-5:32)
4. Gera ktiowru-opli nhia'a (6:1-10:32)
5. Babel (11:1-9)
6. La' Sem lerni la'pa ntutu-nte'ela Abram lerni (11:10-32)
7. Abraham, Isak la'pa Yakopa mormiorni (12:1-35:29)
8. Esau duratni-waitni (36:1-43)
9. Yusup nora amni-hyalli (37:1-45:28)
10. Israel duratni-waitni la'a Mesir (46:1-50:26)

1
Orgahi-Orha'a Uplerlawna-Mempulwatnu Na'ohi-na'ara Ntera-ndema nohkerna-rai miaran di nora mniotni
1 Ler ululu noha gergera-tatiah'i ma'ta (mulaliaini) Orgahi-Orha'a Uplerlawna-Mempulwatnu Nwahi' pa Na'ohi-na'ara lyanti me, nohkerna-rai miaran di. 2 Nohkeran di edon naplol ma'ta ne nahgali, melmela-kalkalma ntutuw nana-nkaduw nana hletan lawna-yoir lawna, ne Orgahi Nhiw Lululli mana Ndardarta la gergera-tatiah'i wawannu.
3 Orgahi-Orha'a Nhar lirni: “Mhita-mriepra”. Noma hititni-repreparni nwo'ti wa. 4 Orgahi Namkek de hititni-repreparni de samoga, noka Nnawera-nnapakia lelerni la'a melmelli. 5 Noma Orgahi Nala lelerni pa nwawa lera, ne melmelli pa nwawa mela. Noka mela nla nhelma me repra nma nwo'ti wa, de lera idni hade.
6 Orgahi Nhar lirni: “Tertieri-tawtawa mpuo'ti-mpuanin la gergerni-taitiah'in di letgarni, totpa muwera-mupakia gera-tah'i la gera-tah'i.” 7 Noma Nhi'a tertieri-tawtaw di pa nala na Nnawera-nnapakia gera-tah'i mak kdella yawa, la'a gera-tah'i mak kdella heyanna. Noma nlola. 8 Noma Nala tertieri-tawtaw de pa nwawa lyanti. Mela nla nhelma me repra nma nwo'ti wa, de lera wornu wa.
9 Orgahi Nhar lirni: “Gera-tah'i mak kdella lyanti nayanni, miwok la geni id to'a totpena kerkeranni nharigota.” Noka nlola. 10 Noma Nala kerkeranni de pa nwawa nohkerna ne ger mak kawoka re nwawa lora. Namkek de honona re samoga.
11 Orgahi Nhar lirni: “Oruhwu-auguhwu, yawuli-yatniamin mak kodi o'olli, orwo'a-auwo'a maka wo'oni rodi o'olli mmiori-mdiaria totpa yawuli-yatniamni erla nohkerkeran di wawannu.” Noma nlola. 12 Tani namoria oruhwu-auguhwu, yawuli-yatniamni re honona, me ora-au maka wo'oni kodi o'olli. Orgahi Namkek de honona re samoga. 13 Mela nla nhelma me repra nma nwo'ti, de lera wotellu wa.
14 Orgahi Nhar lirni: “Mak kodia hititni-repreparni mua mhita-mriepar la'a lyanit maran di ralamni totpa mniawera-mniapakia lera la'a mela. La'pa miy mak kodia hititni-repreparni mhi'a kniau mak ktutga lerlalawna, me lera-mela, me me'eta-anni mak kodi liarni. 15 Ne emeka hititni-repreparni la lyanit marna, de mhitwah'a-mrieparwah'a nohkerna-rai miaran di wali.” Noma nlola. 16 Noma Orgahi Nhi'a hititni-reprepar lawanni rora, totpa lalawanni de nodi plola-ntaryat lia lera, me kdadiahani de nodi plolli la mela, ne Nhi' wali wtiona re wali. 17 Nken tiarga harella lyanit maran di totpa rhit wah'a-repar wah'a nohkerna-rai miaran di. 18 Ne totpa nodi plola-ntaryat lia lera me mela, ne totpa nnawera-nnapakia lelerni la melmelli. Namkek de honona re samoga. 19 Lera nla nhelma me repra nma nwo'ti, de lera wogatni wa.
20 Orgahi Nhar lirni: “La' gera-tah'i ralamni de, mormiorni-dardiarni mpiolwo'la-mlieklekru, ne onu-ma'nu mana mniemnema-mtiatiaiya la noha wawannu, pa mliereti-mlier lahwa darat letgara.” 21 Noma Orgahi Na'ohi-na'ara i'na-ya'an lalawna mak kden la lora, ne mormiorni-dardiarni dom mak kwo'la-klekur la gera-tah'i ralamni, me onu-ma'nu. Namkeka de honona re samoga. 22 Noka Nara'a-napalga i'n lora-ya'an lora, me mormiorni-dardiarni dom mak kdella gera-tah'i ralamni Niwra: “Mpieha-mliawna, mi'itra-mitapal pa mimniota tah'i lawna.” Ne Nara'a-napalga onu-ma'nu mana Niwra: “Mpieha-mliawna.” 23 Lera nla nhelma me yawra nma nwo'ti, de lera wolimni wa.
24 Orgahi Nhar lirni: “Ha mormiori-dardiari honona, nhiuri-wnia'ana, mak kawrika-kawriai, kawlola-kawniai'ti, ne mak kpora-kdawra honona miopilgota lia nohkerna-rai miaran di.” Noma nlola. 25 Orgahi Na'ohi-na'ara mak kpora-kdawra honona, nhiuri-wnia'ana honona, me mak kawrika-kawriai honona la nohkerkeran di wawannu. Noma Namkeka de honona re samoga.
26 Orgahi Nhar lirni: “Mai pia Tsi' wali rimormiori totpa emolmoll Ita, totpa rodi plola-rtaryat lia' ha mormiori honona, mak kdella nohkerkeran di uhunu-ewatni-ewatni-lahwani.”
27 Noma Nhi'a rimormior die totpa emolmolan nek E'a, pa Nakoki-nayapia, de muanke'a nora patke'a.
28 Orgahi Nara'a-napalga re Niwra: “Mpieha-mliawna totpa mi'upa-mi'a'na pa mhi' penga nohmaran di, ne miodi plola-mtiaryat lia hamormiori honona mak kdella nohkerkeran di uhunu-ewatni-ewatni-lahwani.”
29 Orgahi Nhar lirni: “Mhioratreria, agala yawuli-yatniamni mak kodi o'olli honona me, orwo'a-auwo'a maka kodi o'olli honona la' nohkerkeran di uhunu-ewatni-ewatni-lahwani, hare er maka mhi'a la yamananmi. 30 Mere la'a ha mormiori-dardiari honona re, mak kdena nohkerkeran di, de nhiuri-wnia'ana me, mak kpora-kdawra me, onu-ma'nu me, mak kawrika-kawriai Agala wewna me ortawi-autiawi motmota la yamananni.” Noma nlola.
31 Noma Namkeka maka Nakoki-nayap niana honona re samomuou memna. Lera nla nhelma me repra nma nwo'ti, de lera wonemni wa.

- Puka Pianullu
- ←
- 1
- →

© 2005, 2014 WBT